አፍሪካ  ከእርዳታ ይልቅ ንግድና ኢንቨስትመንትን ይበልጥ  የምትሻ አህጉር መሆኗን ፕሬዚደንት  ኦባማ ተናገሩ
 ፕሬዚደንት ኦባማ ትናንት  ለ54  የአፍሪካ አገራት በአፍሪካ ህብረት አዳራሽ ባስተላለፉት መልዕክት እንደገለጹት በአሁኑ ወቅት አፍሪካ  ትክክለኛ የሆነ የኢኮኖሚ ዕድገትና ብልጽግናን ለማምጣት ከሌላው ዓለም ከሚሠጠው እርዳታ ይልቅ የንግድና ኢንቨስትመንት ግንኙነቶችን አጥብቃ የምትፈልግ አህጉር መሆኗን ፕሬዚደንት ኦባማ ተናግረዋል ።ፕሬዚደንት ኦባማ በትናንትናው ዕለት አንድ ቢሊዮን ለሚሆኑ አፍሪካውያን ባስተላለፉት መልዕክት እንደገለጹት አፍሪካ እያስመዘገበች ባለው ሁለንተናዊ ዕድገት ምክንያት ቀደም ሲል ዓለም ለአፍሪካ ያለው  አመለካከት ፍጹም እየተቀየረ መምጣቱን ገልጸዋል ።ብዛት ያላቸው አፍሪካውያን አፍሪካ በንግድ፤ በኢንቨስትመንት፤ በልማትና በፈጠራ ክህሎት ከሌሎች የዓለም ክፍሎች  ጋር አጋርነት በመፍጠር  በአህጉሪቱ  ፈጣንናዘላቂ ልማትን ማረጋገጥ  ፍላጎታቸው መሆኑን አስረድተዋል ።  አሜሪካ  ከአንድ ዓመት በፊት ከአፍሪካ አህጉር ጋር አዲስ ምዕራፍ የከፈተ በድህነት ቅነሳ ፤ በኢኮኖሚ ዕድገትና አሸባሪነትንና ጽንፈኝነትን በመከላከል ረገድ  ትብብር መጀመሯን  የጠቆሙት ፕሬዚደንት ኦባማ  ለአፍሪካውያን  የአቅም ግንባታ ድጋፍ በማድረግ አፍሪካን ወደ  የተሻለ ደረጃ ማሸጋገር እንደሚቻል ተናግረዋል ።አፍሪካ የሰው ዘር ምንጭ ከመሆኗም በላይ ወደ ብልጽግና የሚያሸጋገር ዕምቅ አቅም እንዳላትና አሁን  የተለያዩ ተስፋዎችን መሰነቋን ያብራሩት ፕሬዚደንት ኦባማ  በአፍሪካ እንደ አፍሪካ ህብረት የመሳሰሉትን ተቋማት አቅም ይበልጥ ማጠናከር ሽግግሩን ይበልጥ ያጠናክረዋል ብለዋል ።እንደ ፕሬዚደንት ኦባማ ገለጻ ለወደፊቱ ለአፍሪካ ትልቅ እንቅፋት ይሆናል ተብሎ የሚጠበቀው  ለቀጣዩ የአፍሪካ ትውልድ የሥራ ዕድል መፍጠር መሆኑን በመጥቀስ  ከሁለት አሥርት ዓመታት በኋላ በእጥፍ ለሚያድገው የአፍሪካ አህጉር ህዝብ የሚሆን በሚሊዮኖች የሚቆጠሩ የሥራ ዕድሎችን ለመፍጠር ከወዲሁ  አፍሪካ አማራጮቿን ማየት ይገባታል ብለዋል ።የአፍሪካ የኢኮኖሚ ዕድገት ጥቂቱን የህዝረተሰብ ክፍል ብቻ ተጠቃሚ ያደረገ መሆን የለበትም ያሉት ፕሬዚደንት ኦባማ አፍሪካውያን  እርስ በራሳቸው የንግድና ኢንቨስትመንት  ፍሰትን ይበልጥ በማጠናከርና ድንበር የለሽ የንግድ ግንኙነቶችን በመፍቀድ ትልቅ ውጤት ማስመዘግብ እንደሚችሉ ገልጸዋል ።አፍሪካ በየዓመቱ በህገወጥ  መልኩ  የሚያጡት ከ50 ቢሊዮን  የአሜሪካ ዶላር በላይ ገንዘብ የአፍሪካውያንን  ክብር የሚነካና  የሙስናና ካንሰርን ጠራርገው ማጥፋት ላይ ከፍተኛ ሥራ መሥራት እንደሚገባቸው የሚጠቁም ነው ያሉት ፕሬዚደንት ኦባማ አፍሪካውያን በቁርጠኝነት  ድህነትን  ጠራርገው ለማጥፋትና ዘላቂ ልማትን ለማረጋገጥ  ከፈለጉ ሃቀኛ የሆነ መልካም አስተዳደርን ማስፈን  አለባቸው ብለዋል።ሌላው  ፕሬዚደንት ኦባማ በንግግራቸው ያነሱት  ትምህርት ላይ ከፍተኛ መዋለ ነዋይ ማፍሰስ  የህጉሪቱን  የሰው ኃይል ክህሎት የሚያሳድግና የፈጠራ አቅምን የሚያሳድግ መሆኑን የጠቆሙ ሲሆን  አፍሪካን ከድህነት ወደ  ብልጽግና እንድትጓዝ የሚያግዝ መፍትሔ  ነው ብለዋል ።በአፍሪካ  የመናገር ነጻነት፤ የመሰብሰብና  ነጻና ፍትሃዊ ምርጫዎችን ማካሄድ የመሳሰሉትን ዓለም አቀፋዊ ሰብዓዊ መብቶችን በማክበር የዴሞክራሲያዊ ሂደቱን አወንታዊ ማድረድ እንደሚያስፈልግ የገለጹት ፕሬዚደንት ኦባማ  በአንዳንድ የአፍሪካ አገሮች የታዩት ሰላማዊ የሥልጣን ሽግግር  ለተቀሩት አገራት ምሳሌ እንደሚሆን ገልጸዋል ።   